Kommissionens udtalelse

af 8. december 2003

inden for rammerne af Rådets direktiv 73/23/EØF om elektrisk materiel bestemt til anvendelse inden for visse spændingsgrænser

Kabeltromlers sikkerhed

(2003/C 297/06)

(EØS-relevant tekst)

Artikel 9 i Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser(1) fastlægger de procedurer, som skal følges, såfremt en medlemsstat af sikkerhedsmæssige grunde forbyder, at en type elektrisk materiel bringes i handelen, eller af sikkerhedsmæssige grunde hindrer dens fri omsætning. I så tilfælde underretter medlemsstaten straks de øvrige berørte medlemsstater og Kommissionen, idet den anfører begrundelsen for sin beslutning og især angiver, om uoverensstemmelsen skyldes en mangel i de i artikel 5 omhandlede harmoniserede normer, urigtig anvendelse af en harmoniseret norm, eller at de i artikel 2 nævnte tekniske forskrifter ikke er blevet overholdt.

Ifølge direktivets artikel 5 er de europæiske normer, som er vedtaget af det europæiske standardiseringsorgan Cenelec, omfattet af en formodning om overensstemmelse med kravene i direktiv 73/23/EØF. Disse normer kaldes "harmoniserede normer". Disses referencer offentliggør Europa-Kommissionen til underretning i Den Europæiske Unions Tidende (tidligere De Europæiske Fællesskabers Tidende).

I forbindelse med en meddelelse som led i beskyttelsesklausulproceduren i henhold til artikel 9 i lavspændingsdirektivet har de svenske myndigheder gjort Europa-Kommissionen opmærksom på en mangel i den harmoniserede standard EN 61242.

Manglen vedrører risikoen for brand og elektrisk stød, som kan forekomme, hvis en kabeltromle udsættes for den maksimale belastning, og kablet ikke er rullet helt ud. Isoleringsmaterialet kan smelte og spændingsførende dele kan blive blottet.

I overensstemmelse med artikel 5 i direktiv 73/23/EØF blev der offentliggjort en reference til harmoniseret standard EN 61242 i De Europæiske Fællesskabers Tidende(2).

Denne standard, som blev vedtaget af det europæiske standardiseringsorgan Cenelec, har titlen:

- EN 61242 Kabeltromler til brug i boliger o.l.

Ifølge de sikkerhedskrav, som bilag I, afsnit 2, punkt a-d, i direktiv 73/23/EØF indeholder bestemmelser om, skal elektrisk materiel udformes og fremstilles, så der sikres:

- beskyttelse mod risici, der kan forårsages af direkte eller indirekte berøring

- beskyttelse mod risici, der kan forårsages af høje temperaturer

- beskyttelse mod risici, som erfaringsmæssigt kan opstå

- en passende isolering under forudseelige påvirkninger.

Den nuværende udgave af denne standard behandler ikke i tilstrækkelig grad risikoen for brand og elektrisk stød i tilfælde af forudseelig overbelastning af kabeltromler. Navnlig betragtes den afprøvningsprocedure, der refereres til i standarden under nr. 20.2, ikke som værende tilstrækkelig til at dække de forudseelige anvendelsesforhold.

Følgelig betragtes standard EN 61242, som den er anført i ovennævnte offentliggørelse i De Europæiske Fællesskabers Tidende, ikke som givende en formodning om overensstemmelse, hvad angår risikoen for brand og elektrisk stød i tilfælde af forudseelig overbelastning.

Eksperter fra de nationale myndigheder tilsluttede sig disse konklusioner på mødet i arbejdsgruppen inden for det administrative samarbejde den 11. marts 2002.

Europa-Kommissionen har bedt det europæiske standardiseringsorgan Cenelec revidere denne standard med henblik på at sikre, at ovennævnte risici behandles på tilstrækkelig vis.

I fraværet af en revideret harmoniseret standard skal producenten foretage en risikovurdering vedrørende kabeltromler, for så vidt angår disse aspekter, for at sikre, at risikoen for brand og elektrisk stød i tilfælde af forudseelig overbelastning behandles på tilstrækkelig vis, når det vurderes, om det pågældende elektriske materiel er i overensstemmelse med kravene i lavspændingsdirektivet.

Som følge af ovennævnte mener Kommissionen, at:

- Standard EN 61242, som den er anført i ovennævnte offentliggørelse i De Europæiske Fællesskabers Tidende, ikke kan betragtes som givende en formodning om overensstemmelse, hvad angår risikoen for brand og elektrisk stød i tilfælde af forudseelig overbelastning.

- Producenter af de pågældende produkter kan anvende termiske afbrydere eller strømafbrydere eller andre hensigtsmæssige midler til at sikre, at risikoen for brand og elektrisk stød i tilfælde af forudseelig overbelastning behandles på tilstrækkelig vis.

- Medlemsstaternes myndigheder skal tage hensyn til denne udtalelse i forbindelse med deres markedsovervågning. Medlemsstaterne bør basere deres markedsovervågningsforanstaltninger på en vurdering af den enkelte sag og overholde proportionalitetsprincippet.

(1) EFT L 77 af 26.3.1973, ændret ved direktiv 93/68/EØF (EFT L 220 af 30.8.1993, s. 1).

(2) EFT C 57 af 4.3.2002, s. 1.